﻿ RECENZII DUMITRU OTOVESCU, GABRIELA MOTOI, ADRIAN OTOVESCU, MARIA-CRISTINA FRĂSIE, Criza mondială, Bucureşti, Editura Prouniversitaria, 2011 Apărută anul acesta la Editura Prouniversitaria din Bucureşti., Criza mondială are ca autori un corp profesoral de excepţie din cadrul Universităţii din Craiova: Dumitru Otovescu, Gabriela Motoi, Adrian Otovescu şi Maria-Cristina Frăsie. Lucrarea este un răspuns pertinent dat de sociologii români crizei din 2008, înscriind încă odată Departamentul de Sociologie al Universităţii din Craiova în tradiţia răspunsurilor gustiene la provocările societăţii. Şcoala de Sociologie de la Bucureşti a fost prima paradigmă care a investit sociologia cu responsabilitatea publică a răspunsului prompt în faţa marilor probleme. Echipa coordonată de profesorul Otovescu continuă această frumoasă tradiţie. De altfel, Criza este definită de colectivul prof. Otovescu prin dimensiunea voliţională a Şcolii Gusti, pe care o modernizează prin accentul pus pe problematizarea şi pe dinamica fenomenului. Lucrarea face o radiografie cvasicompletă a unui faliment anunţat: al capitalismului de pradă. De fapt, cartea explică decuplarea capitalului dominant, de tip financiar, de civilizaţie. Acesta oricum intrase în disonanţă cu priorităţile interesului public, cu cel puţin 20–30 de ani mai devreme, însă acum dezechilibrul dintre societăţi, interesul public şi Wall Street a irumpt cu forţa unei catastrofe: capitalismul, sau mai exact partea sa financiară, s-a întors împotriva civilizaţiei. Fenomenul acesta stihial fusese anunţat de aproape 100 de ani de Constantin Stere (Democratism sau Poporanism, Porto-Franco, Galaţi, 1996), atunci când, în disputa sa cu Marx, făcea diferenţa dintre capitalismul civilizator şi cel de pradă, axat pe monetarizarea creditului. Criza este cartografiată pe dimensiunea contextului favorizant, în raport cu care este definită, ulterior, exhaustiv. Coordonatele crizei sunt tratate printr-un set de dimensiuni în oglindă: subiectivă (opiniile), obiectivă (indicatorii economici), respectiv latentă şi manifestă. Aşa de pildă, dimensiunile contextului în raport cu care devine inteligibilă declanşarea fenomenului crizei se referă la: cadrul demografic, inventarul principalelor probleme contemporane. Devalorizarea vieţii omeneşti atrage atenţia cu deosebire, fiind una dintre premisele favorizante cele mai importante: criza nu este doar un deficit economic, ci unul al conduitelor. În partea a doua a lucrării, criza este definită într-un cadru larg, după care se face, în premieră, o trecere în revistă a crizelor semnificative prin care a trecut epoca contemporană. Notabilă este documentarea istorică a bibliografiei crizei în România: „În publicistica din România, putem semnala apariţia, la Bucureşti, în anul 1870, a studiului La crize, semnat de Mihai Anagnosti. Pe aceeaşi linie teoretică, generală de abordare în epocă, se înscrie şi lucrarea lui I. G. Bibicescu, intitulată Cercetări asupra crizei şi cauzelor ei (1885). La începutul veacului al XIX-lea, Masim Ion Leuş se va ocupa de Criza agricolă şi mijloacele de a o îndrepta (1901); Spiru Haret a fost interesat de Criza bisericească (1912), în timp ce Vintilă I. Brătianu s-a axat pe descifrarea unor Crize de stat, 1901–1907– 1913 (lucrare publicată în 1913)” (nota 62, p. 90). Operaţionalizarea foarte precisă şi extinsă a manifestărilor crizei transformă lucrarea într-un instrument foarte util de cercetare. Astfel, analizele trec de la geopolitica polilor de putere la reconfigurarea obiceiurilor de consum, ceea ce plasează lucrarea în categoria analizelor de tip enciclopedic. Din acest punct de vedere, constatăm operaţionalizarea în premieră a crizei în spaţiul românesc, de la forţa de muncă, producţia industrială, la situaţia asistenţei medicale, a familiei şi tinerilor etc. Cazul românesc este relativ paradoxal: autorii aleg vânzările de autoturisme ca pe un indicator al consumului pe termen lung, al încrederii în stabilitatea economico-politică a ţării. Acestea scad semnificativ în 2009 faţă de 2008, mai exact cu 52,7%. În acelaşi timp, pe de altă parte, consumul de electronice de ultimă generaţie s-a menţinut constant, cel puţin în intenţia de cumpărare. Autorii consideră acest lucru o dovadă de optimism. În timp însă, până în 2010, pesimismul românilor s-a accentuat, ajungând la 65%. Probabil că românii au rămas neîncrezători atât în anunţarea crizei de către guvern, cât, mai ales, faţă de soluţionarea acesteia prin acţiunea guvernamentală. Probabil că au văzut criza ca expresie a incompetenţei politice locale, un pretext al unei noi scăderi aşteptate a calităţii vieţii, numai prin ricoşeu legată de marele 436 RECENZII 2 fenomen global al recesiunii. Situaţia din România este paradoxală pentru că, în aceeaşi perioadă în care 83% dintre români îşi declarau intenţia de a achiziţiona echipamente electronice de ultimă generaţie, 19% dintre concetăţenii acestora nu-şi puteau permite să se hrănească normal (nu consumau carne zilnic), în perioada de dinainte de declararea oficială a crizei (vezi pp. 106–109). De fapt, criza în România a însemnat o cumplită distrugere a puterii productive şi a capitalului: „127 129 firme din România şi-au suspendat activitatea în perioada ianuarie–noiembrie 2009, comparativ cu anul 2008, când s-au înregistrat doar 10 901 astfel de cazuri, rezultând o creştere de 1 066,2%. Numărul dizolvărilor a sporit de peste cinci ori (la 17 670), iar cel al radierilor cu 161% (ajungând la 39 371). Din datele Agenţiei Naţionale de Administrare Fiscală (ANAF), în luna ianuarie 2010 erau 907 000 firme active în România, dintre care 193 000 erau rău platnice, iar 191 000 erau în procedură de faliment” (p. 130). În acelaşi timp, în întreprinderile supravieţuitoare, capitalul şi-a întărit conduitele compradoare. Este un alt paradox al crizei. Aceasta a fost declanşată de conduitele de pradă şi se multiplică mai departe prin acestea, nu numai în România, dar şi în alte părţi ale lumii: „Dacă, înaintea crizei, valori precum sănătatea şi mărimea salariului erau prioritare în opţiunile angajaţilor, ulterior, odată cu amplificarea fenomenului de şomaj, menţinerea locului de muncă şi garantarea salariului lunar au urcat pe primul loc în opţiunile valorice ale celor ocupaţi în muncă. De asemenea, cei aflaţi în căutarea unui job au acceptat salarii cu 30–40% mai mici decât în anul 2008, prioritatea fiind găsirea unui loc de muncă şi angajarea” (p. 143). Criza este adusă foarte aproape de privitor prin prezentarea, în prim plan, a categoriilor şi structurilor sociale cele mai afectate de criză: tinerii, familia, femeile, vârstnicii sunt printre cei mai afectaţi, ceea ce înseamnă că fenomenul pe care-l trăim astăzi are coordonate periculos de polivalente şi de profunde. Nu doar viitorul (tinerii) este perturbat, dar şi stocul de înţelepciune (vârstnicii) şi de vitalitate socială (familia). În toată lumea există explozii de violenţă care irump în familii, lucrarea oferind statistici relevante privind declinul vieţii familiale în lumea civilizată. Bulversarea sănătăţii spaţiului mental european şi naţional este o altă componentă transcontinentală a valului devastator al crizei surprinsă de lucrare: „În ţările UE, una din patru persoane este afectată de o formă de tulburare psihică, cel puţin o dată în viaţă. De asemenea, una din şase femei europene este afectată în momentul de faţă [februarie 2009 – n.ns.] de depresie şi, estimează specialiştii Parlamentului European, până în 2020, această tulburare mintală va fi cea mai frecventă în lumea dezvoltată, şi a doua cauză de handicap. Totodată, în UE se înregistrează anual circa 59 000 de sinucideri, dintre care 90% cauzate de tulburări mintale” (p. 150). „Majoritatea specialiştilor români în sănătate mintală recunosc că, în lunile decembrie 2008 şi ianuarie 2009, au acordat un număr dublu de consultaţii faţă de aceeaşi perioadă a anilor precedenţi” (p. 151). Astfel, Criza porneşte de la un uriaş deficit în ceea priveşte conduita capitalului financiar, deficit care se manifestă în special prin dislocarea structurilor de muncă şi sfârşeşte prin bulversarea coerenţei somatico-spirituale a lumii. Nu în ultimul rând, autorii coordonaţi de profesorul Otovescu arată că o altă trăsătură a crizei este creşterea decalajelor dintre centru şi periferie în Uniunea Europeană, criza dezvoltând procese de desolidarizare sistemică înlăuntrul complexului european. Educaţia şi sănătatea sunt printre cele mai vizibile fenomene afectate. În timp ce în Germania şi Franţa se înregistrează chiar în acest moment investiţii masive, în Est are loc o cădere situată între 5 şi 10%. Dezechilibrarea proceselor educaţionale este de natură să pună sub semnul întrebării coerenţa spaţiului european: viitorul se clădeşte prin educaţie. În România, procesele crizei înregistrează factori de multiplicare crescuţi: sistemele de învăţământ şi de sănătate înregistrează printre cele mai mari contracţii din Europa. Viitorul spiritual şi biologic al României în Europa este, deci, slăbit. Tineretul este obligat să facă un detour considerabil în viaţa lor profesională, lucrând în slujbe ocazionale, care le erodează cunoştinţele şi vocaţia, de tip Big Mac. În absenţa unor soluţii coerente, viitorul nostru, al tuturor, stă sub semnul aceluiaşi pericol, al periferializării propriilor vocaţii şi, deci, al afundării omului într-o criză fără precedent. Mesajul cărţii colectivului de la Craiova este tulburător. Este o chemare la realitate şi un puternic instrument de lucru. Radu Baltasiu 